Burjassot compta amb dos noves àrees amb mòduls biosaludables per a adults i 12 pedals situats en diferents parcs
2025-07-24

Que la població es mantinga activa i que tinga l’oportunitat de gaudir de les zones verdes i d’esplai podent fer esport és un dels objectius que l’Ajuntament de Burjassot desenvolupa cada vegada que crea noves zones d’exercici per a adults o bé millora els mòduls biosaludables que són als parcs municipals.

En estos mesos, des de la Regidoria de Servicis Municipals, dirigida per Manuel Pérez Menero, s’han creat dos noves àrees d’exercici per a adults, als parcs de La Concòrdia i Les Palmeres, i s’estan instal·lant 12 nous pedals, en diferents parcs, que amplien els elements esportius saludables d’estos. Una nova acció en benefici de la ciutadania que ha suposat un gasto de prop de 18.000€ per a les arques municipals.

En el cas dels pedals, s’estan situant en els bancs existents als parcs Vicente Ferrer, 8 de Març, Les Palmeres, La Granja , Missioner José García, La Concòrdia, l’Almara i Rajolar.

En referència a les noves àrees d’exercici per a adults, s’han instal·lat mòduls de cintura, extensió, barres, passeig o rem, al Parc de La Concòrdia, mentres que, en el de Les Palmeres s’ha situat una escaladora, un timó per a exercitar els braços i un pull down, la funció del qual és reforçar i desenvolupar la musculatura dels membres superiors, dorsals, deltoides i bíceps.

Estes millores busquen afavorir la forma física de les i els ciutadans de Burjassot en entorns agradables que són verdaders pulmons verds en el municipi.